‘เคแบงก์’ส่งซิกทัพญี่ปุ่นบุกไทยลงทุนนับพันราย
&#8220;กสิกรไทย&#8221; แง้มบริษัทขนาดกลางญี่ปุ่นสนใจลงทุนไทยปีนี้เพิ่มกว่า 1,000 ราย ทั้งธุรกิจอาหาร ขนส่ง และเทคโนโลยีขั้นสูง
17 ม.ค. 2556

“กสิกรไทย” แง้มบริษัทขนาดกลางญี่ปุ่นสนใจลงทุนไทยปีนี้เพิ่มกว่า 1,000 ราย ทั้งธุรกิจอาหาร ขนส่ง และเทคโนโลยีขั้นสูง 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ปีนี้จะเป็นปีที่บริษัทขนาดกลางของญี่ปุ่นเข้ามาลงทุนในไทยประมาณกว่า 1,000 บริษัท มากที่สุดในรอบ 6-7 ปี จากปัจจุบันมีทั้งสิ้นกว่า 8,000 บริษัท ทั้งธุรกิจร้านอาหาร ขนส่ง และเทคโนโลยีขั้นสูงคิดเป็นเงินลงทุนรายละประมาณ 50-100 ล้านบาท 
สาเหตุที่บริษัทญี่ปุ่นมีแผนเข้ามาลงทุนในไทยมากปีนี้ เพราะต้องการใช้ไทยเป็นฐานอาเซียน เนื่องจากไทยเป็นประเทศที่มีเงื่อนไขการทำธุรกิจง่ายที่สุด และมีความสะดวกสบายสำหรับต่างชาติที่ต้องย้ายถิ่นฐานมาดำเนินชีวิต
อย่างไรก็ดี แม้จะมีการลงทุนจากญี่ปุ่นเพิ่มในปีนี้ แต่ก็จะประสบปัญหาแรงงานไทยไม่เพียงพอ รวมทั้งความผันผวนของค่าเงินบาท ที่กำลังเป็นประเด็นอยู่ในขณะนี้
ขณะที่ศูนย์วิจัยกสิกรไทยวิเคราะห์ว่า การลงทุนของญี่ปุ่นในไทยในปีนี้นอกจากกลุ่มธุรกิจขนาดใหญ่แล้ว ยังมีกลุ่มเอสเอ็มอีที่มีแนวโน้มจะเข้ามาลงทุนในไทยมากขึ้น ตามนโยบายสนับสนุนของรัฐบาลญี่ปุ่น โดยเฉพาะผู้รับช่วงผลิตต่อในอุตสาหกรรมชิ้นส่วนยานยนต์ เครื่องจักร ชิ้นส่วนโลหะ และอุปกรณ์ทางการแพทย์ 
ทั้งนี้ ในรอบ 11 เดือนแรกของปี 2555 มีนักลงทุนญี่ปุ่นยื่นขอรับการส่งเสริมการลงทุนจากสำนักงานคณะกรรมการส่งเสริมการลงทุน (บีโอไอ) รวม 714 โครงการ เพิ่มขึ้น 43.9% เมื่อเทียบจากช่วงเดียวกันปีก่อน เป็นมูลค่าเงินลงทุน 312,185 ล้านบาท เพิ่มขึ้นจากช่วงเดียวกันของปี 2554 ราว 85 เท่า
ศูนย์วิจัยกสิกรไทย มองว่า กลยุทธ์การลงทุนของญี่ปุ่นที่ให้ความสำคัญกับการลงทุนในอาเซียน มีนัยต่อไทยทั้งด้านบวกและด้านที่ต้องระวัง โดยสิ่งที่ไทยต้องตระหนักคือนักลงทุนญี่ปุ่น แม้ยังให้ความสนใจลงทุนในไทย แต่อันดับความน่าสนใจของไทยลดลง โดยมีอินโดนีเซียแซงขึ้นมา สะท้อนถึงการแข่งขันดึงดูดการลงทุนในภูมิภาคอาเซียนซึ่งไทยกำลังเผชิญคู่แข่งมากรายขึ้น
อย่างไรก็ตาม การวางเป้าหมายปักหลักลงทุนในอาเซียนของญี่ปุ่นนี้ อาจมีผลดีต่อไทยในทางอ้อม เนื่องจากอุตสาหกรรมไทยเป็นส่วนหนึ่งในซัพพลายเชนจ์ของอุตสาหกรรมญี่ปุ่นมานาน จึงเป็นโอกาสที่ธุรกิจไทยอาจติดตามบริษัทลูกค้าชาวญี่ปุ่นเข้าไปลงทุนในประเทศเพื่อนบ้านอาเซียนด้วย เช่น ในกลุ่มอุตสาหกรรมยานยนต์ แต่ปัจจัยนี้จะเป็นบวกต่อไทยก็ต่อเมื่อผู้ประกอบการไทยก็ต้องมีความพร้อมออกไปดำเนินธุรกิจ และแข่งขันกับคู่แข่งในต่างประเทศด้วย